He-e-i! Ngwanana ye! Ema moo, nkemele moo ngwanaka! Qetellong a hlahella motho enwa ya ntseng a nkgoeletsa. Mona teng ke ne ke sa tshoha hore nka kopana le motho ya tsebang malome Theko, ya tswang Lekokoaneng hobane ke ne ke se ke dikelletse le motse wa heso. Ha hlaha setsohatsana tjena seo ke sa tsebeng hore na mosadimoholo o ne a behwa ke eng ka nako eo masimong a bile a tsamaya a le mong. Ha ke mmotsa a re o ne a tlilo tshosa. Teng ke nnete ha lehwetla le sa tswa thwasa ke nako eo batshosi ba tsohellang masimong esale ka meso. Ha dikgomo di tlwaela makgulo ebe e le hona ba kgutlelang mahae. E ne e se e le motsheare wa lengeta. Motshosi o tshwara tswibila kapa moropanyana oo e reng ha a o letsa, o etse lerata ho balehisa dinonyana hore di se je mabele a matjha masimong.